अमित नाइडू की कहानी- विदाई
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Amit Naidu - Farewell
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
पार्क से होकर घरों के क़रीब पहुंचकर, चारों ने तय किया कि वो शाम को कालिंदी दीदी से मिलने जाएंगी। शाम को सहेलियां ने आपस में फोन घुमाया और कुछ ही देर में पहुंच गईं दीदी के घर। चारों को एक साथ देख कालिंदी बहुत ख़ुश हुई और सभी की पढ़ाई के, घरवालों के बारे में बात करते हुए खाने के लिए एवं जूस भी ले आई।
विशी और पाखी से रहा नहीं गया और दोनों ने एकदम कहा, ‘दीदी आजकल आप कुछ अलग-सा रह रही हैं? यदि आप हम सभी को अपना मानती हों तो कृपया आप क्यों उदास है, बताओ।’
कालिंदी थोड़ा-सा रुआंसी होकर कहती हैं, ‘पापा के जाने के बाद मां, मामाजी और मैं, हम तीनों ही रह गए, ग्रैजुएशन के बाद घर के पास में जॉब मिल गई, मामाजी ने घर के पास एक छोटी दुकान और एक जमीं का टुकड़ा ख़रीद लिया। सब कुछ ठीक चल रहा था कि अचानक मां को भगवान ने बुला लिया, इस बुरे समय से निकलकर तीन साल पहले ट्रांसफर ले लिया और मैं अपने अतीत को भुलाने यहां चली आई और यहां तो जैसे पूरा परिवार, पूरा संसार ही मिल गया। लेकिन अब मामाजी बीमार चल रहे हैं और कुछ दिन पहले मेरे जॉब में प्रमोशन की बात भी हो रही है, प्रमोशन ट्रांसफर पर मिल जाएगा, अपने गृह निवास पर, मामाजी ने हम सबके लिए बहुत कुछ किया है, अब उनको मेरी ज़रूरत है और आप लोगों से दूर नहीं जाना चाहती, यही कारण है मेरी उदासी का।’
सभी उदास थे, सभी ने एक साथ कालिंदी को गले लगा कर, एक साथ कहा, ‘आपके ऊपर इतना दुख है फिर भी आप हम सबके साथ, हमारी ख़ुशी में साथ है, हमें माफ़ कर दीजिए और जहां भी रहें, हमेशा हमारे दिल में रहेंगी।’